116/2013

L hf. lýsti kröfu við gjaldþrotaskipti E ehf. sem skiptastjóri samþykkti sem almenna kröfu samkvæmt 113. gr. laga nr. 21/1991 um gjaldþrotaskipti o.fl. Var afstaða hans kynnt kröfuhöfum á skiptafundi og sætti hún ekki andmælum. Í kjölfar dóms Hæstaréttar í máli nr. 155/2011 tilkynnti skiptastjóri L hf. að hann væri horfinn frá fyrri afstöðu sinni til kröfunnar þar sem lánssamningur sá er krafa L hf. byggði á hefði að geyma lán í íslenskum krónum gengistryggt með ólögmætum hætti. Í málinu krafðist L hf. þess að skiptastjóri væri bundinn af fyrri afstöðu sinni um samþykki kröfunnar. Í dómi Hæstaréttar kom fram að samkvæmt 3. mgr. 120. gr. áðurnefndra laga væri mælt svo fyrir að kæmu ekki fram mótmæli samkvæmt 1. mgr. sömu greinar gegn afstöðu skiptastjóra til viðurkenningar á kröfu teldist afstaðan endanlega samþykkt. Frá þessu fortakslausa ákvæði væru engar undantekningar gerðar í lögum og ekki hefðu verið leidd viðhlítandi rök að því að heimild gæti staðið til að endurupptaka mál um viðurkenningu kröfu L hf. af þeim ástæðum sem um ræddi í þessu máli, ef dómur hefði gengið um það efni. Var því talið að krafa L hf. hefði endanlega verið samþykkt á skiptafundinum og að þrotabúið væri bundið af þeirri ákvörðun skiptastjóra.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf, E-kk-nf T-kk-nf og H-kk-nf I. J-kk-nf.

Sóknaraðili skaut málinu til Hæstaréttar með kæru 15. febrúar 2013, sem barst réttinum ásamt kærumálsgögnum 21. sama mánaðar. Kærður er úrskurður Héraðsdóms Reykjavíkur 11. febrúar 2013, þar sem hafnað var kröfu sóknaraðila um að skiptastjóri varnaraðilans þrotabús Eignarhaldsfélagsins City Star Airlines ehf. teldist bundinn „af ákvörðun sinni frá 29. júní 2010, að viðurkenna kröfu sóknaraðila nr. 6 á kröfuskrá sem almenna kröfu í þrotabúið á grundvelli 113. gr. laga nr. 21/1991 um gjaldþrotaskipti o.fl., að fjárhæð kr. 21.339.723.“ Kæruheimild er í 1. mgr. 179. gr. laga nr. 21/1991. Sóknaraðili krefst þess að viðurkennt verði að skiptastjórinn sé bundinn af fyrrnefndri ákvörðun. Þá krefst hann málskostnaðar í héraði og kærumálskostnaðar.

Varnaraðilinn þrotabú Eignarhaldsfélagsins City Star Airlines ehf. krefst staðfestingar hins kærða úrskurðar og kærumálskostnaðar.

Varnaraðilarnir Ö-kk-nf E-kk-nf og G-kk-nf Þ-kk-nf krefjast þess að málskostnaðarákvæði hins kærða úrskurðar verði staðfest og sóknaraðila gert að greiða þeim kærumálskostnað.

Bú Eignarhaldsfélagsins City Star Airlines ehf. var tekið til gjaldþrotaskipta 28. maí 2008. Kröfulýsingarfresti lauk 18. ágúst 2008, en sóknaraðili hafði 28. júlí sama ár lýst kröfu í búið að fjárhæð 21.339.723 krónur, sem skipað yrði í réttindaröð sem almennri kröfu samkvæmt 113. gr. laga nr. 21/1991. Skiptafundur var haldinn 29. júní 2010 og kemur fram í endurriti úr gerðabók skiptastjóra að boðað hafi verið til hans með auglýsingu í Lögbirtingablaði 7. sama mánaðar til að jafna ágreining um lýstar kröfur. Á fundinum samþykkti skiptastjóri fyrrgreinda kröfu sóknaraðila og var bókað í gerðabók að ekki væru gerðar athugasemdir við þá afstöðu skiptastjóra. Með tölvubréfi 14. júní 2011 tilkynnti skiptastjóri sóknaraðila að hann væri horfinn frá þessari afstöðu til kröfunnar í ljósi dóms Hæstaréttar 9. sama mánaðar í máli nr. 155/2011. Við það felldi sóknaraðili sig ekki og var ágreiningur um þetta lagður fyrir héraðsdóm með bréfi skiptastjóra 30. nóvember sama ár.

Í 3. mgr. 120. gr. laga nr. 21/1991 er mælt svo fyrir að komi ekki fram mótmæli samkvæmt 1. mgr. sömu lagagreinar gegn afstöðu skiptastjóra til viðurkenningar á kröfu teljist afstaðan endanlega samþykkt. Frá þessu fortakslausa ákvæði eru engar undantekningar gerðar í lögunum og hafa ekki verið leidd viðhlítandi rök að því að heimild gæti staðið til að endurupptaka mál um viðurkenningu kröfu sóknaraðila af þeim ástæðum, sem um ræðir í máli þessu, ef dómur hefði gengið um það efni. Samkvæmt því var krafa sóknaraðila endanlega samþykkt á skiptafundinum 29. júní 2010. Verður krafa hans í máli þessu því tekin til greina á þann hátt sem í dómsorði segir.

Eftir þessum málsúrslitum verður varnaraðilanum þrotabúi Eignarhaldsfélagsins City Star Airlines ehf. gert að greiða sóknaraðila málskostnað í héraði og kærumálskostnað, sem ákveðinn verður í einu lagi eins og í dómsorði greinir, en rétt er að málskostnaður falli niður að öðru leyti.

Dómsorð:

Varnaraðili, þrotabú Eignarhaldsfélagsins City Star Airlines ehf., er bundið af þeirri ákvörðun skiptastjóra 29. júní 2010 að viðurkenna kröfu sóknaraðila, Landsbankans hf., að fjárhæð 21.339.723 krónur sem almenna kröfu samkvæmt 113. gr. laga nr. 21/1991 um gjaldþrotaskipti o.fl.

Varnaraðili, þrotabú Eignarhaldsfélagsins City Star Airlines ehf., greiði sóknaraðila samtals 500.000 krónur í málskostnað í héraði og kærumálskostnað, en að öðru leyti fellur málskostnaður niður.